Zohran Mamdani

**Zohran Kwame Mamdani** (* 18. október 1991, Kampala, Uganda) je americký politik, ktorý je od roku 2026 112. starostom New Yorku, ako prvý moslim a Ázijec v tejto funkcii. Je členom Demokratickej strany a Demokratických socialistov Ameriky. Od roku 2021 do roku 2025 pôsobil ako člen Zhromaždenia štátu New York za 36. obvod, v ktorom zastupoval susedstvo Astoria v Queense.

V októbri 2024 oznámil svoju kandidatúru na starostu New Yorku vo voľbách v roku 2025. V júni 2025 vyhral v demokratických primárkach prekvapivým viťazstvom nad bývalým guvernérom štátu New York Andrewom Cuomom. V novembri 2025 bol zvolený za starostu so ziskom 50,4% hlasov proti Cuomovi a republikánovi Curtisovi Sliwovi.

Jeho kampaň sa zamerala na krízu životných nákladov a podporovala návrhy na bezplatné mestské autobusy, bezplatnú detskú starostlivosť, mestské obchody s potravinami, práva LGBTQ, zmrazenie nájomného v jednotkách so stabilizovaným nájmom, výstavbu dostupných bytových jednotiek, reformu verejnej bezpečnosti, zvýšenie minimálnej mzdy a zvýšenie daní na spoločnosti a ľudí zarábajúcich viac ako milión dolárov ročne. Mamdani je prvým indicko-americkým, ugandsko-americkým, moslimským a mileniálnym zvoleným starostom New Yorku ako aj druhým demokratickým socialistom po Davidovi Dinkinsovi a siedmym prisťahovalcom od roku 1834, kedy sa začali starostovia voliť priamo. Úradu sa ujal 1. januára 2026.

## Raný život a vzdelanie
Zohran Kwame Mamdani sa narodil 18. októbra 1991 v Kampale v Ugande. Obaja jeho rodičia sú indického pôvodu: jeho otec Mahmood Mamdani, moslimského gudžarátskeho pôvodu, je profesorom postkoloniálnych štúdií na Kolumbijskej univerzite, kým jeho matka Mira Nair, hinduistického pandžábskeho pôvodu, je filmovou režisérkou. Jeho otec mu dal stredné meno Kwame na počesť Kwameho Nkrumaha, prvého prezidenta Ghany.

Mamdaniho rodina sa presťahovala do Kapského Mesta keď mal 5 rokov. Mamdani navštevoval gymnázium St. George's Grammar School, zatiaľ čo jeho otec pracoval na Univerzite v Kapskom Meste. Rodina sa presťahovala do New Yorku, keď mal Mamdani sedem rokov. Ako školu navštevoval Bank Street School for Children a potom Bronx High School of Science. Mamdani napokon vyštudoval na Bowdoin College v Maine, kde spoluzakladal školskú pobočku Študenti za spravodlivosť v Palestíne. V roku 2014 ukončil štúdium s bakalárskym titulom v odbore afrických štúdií.

## Kariéra
Pred kandidovaním Mamdani pracoval ako poradca v oblasti prevencie exekúcií a bývania, kde pomáhal nízkopríjmovým majiteľom domov inej farby pleti v Queense s oznámeniami o vysťahovaní a ich snahou zostať vo svojich domovoch. Povedal, že táto skúsenosť ho motivovala kandidovať na politickú funkciu s cieľom riešiť krízu bývania a dostupnosti.

### Hudobná kariéra
Mamdani je fanúšikom hip-hopu; skladal a produkoval rapovú hudbu. V roku 2016 pod rapovým menom „Young Cardamom“ spolupracoval s ugandským rapperom HAB na EP s názvom **, čo v gandčine znamená „Žiadny návrat do dediny.“ V roku 2019 vydal singel s názvom „Nani“ pod prezývkou „Mr. Cardamom.“ V hudobnom videoklipe k singlu sa objavila autorka kuchárskych kníh a herečka Madhur Jaffrey, ktorá tam hrá Mamdaniho babičku.

### Začiatok kariéry v politike
Mamdani vstúpil do newyorskej politiky ako dobrovoľník v kampani Aliho Najmiho v doplňujúcich voľbách do 23. obvodu mestskej rady v roku 2015. V roku 2017 sa Mamdani pridal k Demokratickým socialistom Ameriky (DSA) a pracoval pre kampaň kandidáta do mestskej rady New Yorku Khadera El-Yateema, palestínskeho luteránskeho duchovného a demokratického socialistu z Bay Ridge v Brooklyne. Mamdani pôsobil ako manažér kampane Rossa Barkana v jeho kandidatúre do Senátu štátu New York v roku 2018 a bol v roku 2019 tiež organizátorom kampane jeho kolegyne, demokratickej socialistky Tiffany Cabán, za okresnú prokurátorku v Queense.

### Zhromaždenie štátu New York (2020 – súčasnosť)
náhľad|Mamdani na protifašistickom zjazde v Bryant Parku (27. október 2024)
V októbri 2019 Mamdani oznámil svoju kampaň na člena štátneho zhromaždenia v New Yorku za 36. obvod, ktorý zahŕňa Astoriu a Long Island City v Queense. Podporila ho DSA a kandidoval na platforme reformy bývania, reformy polície, väzníc a verejného vlastníctva verejných služieb. Mamdaniho víťazstvo v primárkach v júni 2020 nad štvorobdobnou demokratickou úradujúcou členkou zhromaždenia Aravellou Simotasovou trvalo takmer mesiac na vyhlásenie, a v novembri vyhral všeobecné voľby bez republikánskej opozície. Mamdani bol znovuzvolený ako jediný kandidát v rokoch 2022 a 2024.

Mamdani je členom osemčlenného bloku „Socialisti v úrade“ strany DSA a Moslimského demokratického klubu v New Yorku. Jeho volebný obvod zahŕňa časť Astorie, v ktorej žije značná časť moslimských a arabských voličov.

K januáru 2025 bol Mamdani členom deviatich výborov v štátonom zhromaždení: Výbor pre starnutie; Výbor pre mestá; Výbor pre volebný zákon; Výbor pre energiu; Výbor pre zdanenie nehnuteľností; Legislatívny výbor Černochov, Portoričanov, Hispáncov a Aziatov; Portorická/Hispánska pracovná skupina; Ázijsko-pacificko-americká pracovná skupina a pracovná skupina pre nových Američanov.

Mamdani bol v zhromaždení hlavným navrhovateľom 20 návrhov zákonov – z ktorých tri sa stali zákonom – a spoluautorom 238 návrhov zákonov. K júnu 2025 bol jediným štátnym zákonodarcom v súboji o post starostu New Yorku, ktorý nevynechal ani jedno zasadnutie v Albany v roku 2025.

V tejto funkcii ako svoje úspechy uviedol získanie viac ako 100 miliónov dolárov zo štátneho rozpočtu na zlepšenie služieb metra, spustenie úspešného pilotného projektu bezplatnej autobusovej dopravy a organizovanie Newyorčanov, aby zrušili navrhovanú elektráreň. Taktiež sa zúčastnil 15-dňovej hladovky spolu s taxikármi s cieľom odpustenia dlhov za zaobstaranie si taxikárskej licencie.

## Starosta New Yorku

### Kampaň (2024 – 2025)
vľavo|náhľad|Logo Mamdaniho kampane
23. októbra 2024 Mamdani oznámil svoju kandidatúru na starostu New Yorku. Jeho program zahŕňa podporu bezplatných mestských autobusov, zmrazenie nájomného v bytoch so stabilizovaným nájomným, univerzálnu starostlivosť o deti, výstavbu 200 000 nových dostupných bytových jednotiek, policajnú reformu, minimálnu mzdu 30$ za hodinu do roku 2030 a zvýšenie daní na spoločnosti a ľudí zarábajúcich viac ako milión $ ročne. Tiež chce, aby mestská samospráva prevádzkovala päť obchodov s potravinami – jeden v každej mestskej časti – s cieľom znížiť ceny potravín. Mamdani je tvrdým kritkom zaobchádzania Izraela s Palestínčanmi a sľuboval, že v súlade so zatykačmi Medzinárodného trestného súdu na izraelských predstaviteľov by zatkol Benjamina Netanjahua, ak by niekedy prišiel do New Yorku.
náhľad|Dobrovoľníci za Mamdaniho
Členka Snemovne reprezentantov USA za 14. kongresový obvod New Yorku Alexandria Ocasiová-Cortezová podporila Mamdaniho ako svoju prvú voľbu na post starostu New Yorku so slovami: „Mamdani preukázal skutočnú schopnosť zostaviť koalíciu pracujúcich Newyorčanov.“ Zúčastnila sa na Mamdaniho zjazde, kde podporila jeho kandidatúru a kritizovala jeho hlavného protikandidáta, bývalého guvernéra štátu New York Andrewa Cuoma. 13. júna a 16. júna 2025 sa Mamdani v primárkach navzájom podporil s Bradom Landerom a Michaelom Blakeom s cieľom poraziť Cuoma. Senátor Bernie Sanders podporil Mamdaniho slovami: „Náš národ čelí zásadnej voľbe: Budeme pokračovať v politike ovládanej korporáciami a riadenej miliardármi, alebo vybudujeme hnutie zdola poháňané bežnými ľuďmi, odhodlané bojovať proti oligarchii, autoritárstvu a kleptokracii?“

Redakčná rada denníka *[[The New York Times]]* tiež 16. júna napísala, že „neverí, že si pán Mamdani zaslúži miesto na hlasovacích lístkoch Newyorčanov“, pričom jeho skúsenosti označila za „príliš slabé“ a jeho agendu prirovnala k „verzii desivého starostovania pána de Blasia.“ Michael Powell z denníka *The Atlantic* prirovnal Mamdaniho kampaň k magickému realizmu tvrdiac, že je „príliš odtrhnutá od skutočných vládnych rozpočtov a organizačných schém.“

Počas väčšiny primárkovej kampane Mamdani v prieskumoch tesne zaostával za Cuomom. Hoci on a Cuomo vyzbierali podobné sumy peňazí, jeho darcovská základňa bola podstatne väčšia ako Cuomova. Výsledky prvej voľby počas volebnej noci ukázali, že Mamdani mal veľký náskok pred Cuomom, ktorý uznal Mamdaniho víťazstvo, čím sa Mamdani stal demokratickým nominantom na starostu. Prieskum z júla 2025 ukázal posun v politických postojoch Židov v Spojených štátoch: 43% židovských Newyorčanov a 67% židovských voličov pod 44 rokov plánovalo podporiť Mamdaniho, čo naznačilo ubúdajúcu oddanosť k tradičnej pro-izraelskej politke. Veľa židovských predstaviteľov a voličov však ostalo kritickými k Mamdanimu.

Na začiatku novembra pohrozil prezident Donald Trump, rodák z New Yorku, stiahnutím federálneho financovania pre mesto New York, ak by bol Mamdani zvolený.

4. novembra 2025 bol Mamdani so ziskom 50,4% hlasov zvolený za starostu, pričom porazil Cuoma (ktorý kandidoval ako nezávislý) a republikána Curtisa Sliwu. Bude najmladším starostom New Yorku od roku 1892 a prvým indickým američanom a moslimom v tejto funkcií. Vo svojom víťaznom príhovore citoval bývalého indického premiéra Džaváharlála Néhrúa a odborára Eugena V. Debsa: „Vidím úsvit lepšieho dňa pre ľudstvo.“

### Zvolený starosta a prechod
[náhľad|Mamdaniho stretnutie s prezidentom [Donald Trump|Donaldom Trumpom v Bielom dome, 21. november 2025]]
5. a 10. novembra Mamdani ohlásil členov svojho prechodného tímu a svojich dvoch námestníkov. 21. novembra sa Mamdani stretol v Bielom dome s prezidentom Donaldom Trumpom po mesiacoch vzájomného kritizovania sa. Podľa hovorcu mali diskutovať o verejnej bezpečnosti, hospodárskej bezpečnosti a kríze žiovotných nákladov. Po stretnutí Trump chválil Mamdaniho tvrdiac, že sa zhodnú na oveľa viac, ako si myslel.

Podľa správy Anti-Defamation League (ADL) z decembra je 20% Mamdaniho prechodného tímu spojených s antisionistickými organizáciami ako Jewish Voice for Peace a Within Our Lifetime. Správa ADL vydaná o štyri dni skôr našla antisemitské príspevky na sociálnych sieťach, vrátana jedného, ktorý opisoval „nenásytných Židov“ od vedúcej Mamdaniho sekretariátu, ktorá po vydaní správy rezignovala.

### Obdobie
Mamdaniho obdobie vo funkcii starostu sa začalo 1. januára 2026 o 00:01 miestneho času. Jeho prísahu prijala generálna prokurátorka štátu New York Letitia Jamesová v opustenej stanici metra *City Hall*. Mamdani ako prvý starosta New Yorku zložil prísahu na Koráne. K tomu zložil prísahu na ďalších dvoch koránoch, prvý patril jeho starému otcovi a druhý historikovi a spisovteľovi Arturovi Alfonsovi Schomburgovi. Na poobedie 1. januára sa uskutočnila verejná inaugurácia Mamdaniho, kde ho inauguroval senátor Bernie Sanders.

## Politické postoje
Mamdani sa začal označovať za demokratického socialistu po kampani Bernieho Sandersa na prezidenta Spojených štátov vo voľbách v roku 2016. Je členom Demokratických socialistov Ameriky.

### Zločin
Podľa Mamdaniho zvýšená policajná kontrola a väznenie len málo pomáhajú predchádzať škodám a „dôstojná práca, ekonomická stabilita a dobre zásobené štvrte“ lepšie zaručujú verejnú bezpečnosť. Mamdani presadzuje komunitnejší prístup k znižovaniu kriminality so zameraním na pomoc bezdomovcom a protinásilné programy. Tvrdí, že pri riešení spoločenských problémov je príliš veľký spoľah na políciu: „Polícia zohráva kľúčovú úlohu, ale momentálne sa na ňu spoliehame pri riešení zlyhaní siete sociálneho zabezpečenia, čo jej bráni v plnení jej skutočnej práce.“ Navrhol vytvorenie Oddelenia pre bezpečnosť komunity s cieľom rozšíriť dosah na duševné zdravie.

### Izrael a Palestína
Mamdani je tvrdým kritikom Izraela; v roku 2023 tvrdil, že pácha „aparteid.“ Verí, že Izrael má právo existovať, ale nepovedal, že ako židovský štát; namiesto toho má podľa neho Izrael „právo exisotvať ako štát s rovnými právami pre všetkých jeho obyvateľov.“ Po útoku Hamásu zo 7. októbra 2023 vydal vyhlásenie v ktorom „smútil za stovkami ľudí zabitých v Izraeli a Palesíne,“ pričom útok neskôr označil za „strašný vojnový zločin.“ Vyhlásil, že jedinou cestou k mieru je koniec „okupácie“ a „aparteidu“ a vojna Izraelu v Gaze by iba viedla k viac násiliu a utrpeniu.

Jeho kritika Izraelu podľa neho nie je rovná antisemitizmu; tvrdí, že antisemitizmus a antisionizmus sú dve rôzne veci. Mamdani vyjadril „lásku“ Židom v New Yorku a naznačil, že antisemitizmus je v rozpore s jeho vierou v „ľudské práva pre všetkých“ a označil ho za „skutočný problém“ pre New York.

### Spoločenské problémy
Mamdani podporil Proposal 1, dodatok k Ústave štátu New York z roku 2024, ktorý vyhlásil diskrimináciu na základe etnickej príslušnosti, národnosti, veku, zdravotného postihnutia, pohlavia (vrátane sexuálnej orientácie, rodovej identity a rodového vyjadrenia), tehotenstva a s tehotenstvom súvisiacich výsledkov a reprodukčného zdravia a autonómie za protiústavnú.

V rámci jeho kampane podporil expanziu a ochranu rodovo-potvrdzujúcej starostlivosti po meste a okamžitú investíciu v hodnote 65 miliónov dolárov.

## Osobný život
V roku 2018 získal Mamdani americké občianstvo. Vyznaním je šiitský moslim a identifikuje sa s vetvou Isná ašaríja. Začiatkom roku 2025 sa oženil so sýrsko-americkou umelkyňou Ramou Duwaji, ktorú spoznal cez zoznamkovú aplikáciu *Hinge*. Od roku 2025 žijú obaja v byte v Astorii.

Okrem angličtiny vie Mamdani hovoriť aspoň 5 ďalšími jazykmi s rôznými úrovňami znalosti: hindčina, bengálčina, španielčina, gandčina a arabčina. Mamdani je fanúšikom anglického futbalového klubu Arsenal a New York Knicks.

## Referencie

## Iné projekty

## Zdroj

Kategória:Primátori New Yorku
Kategória:Členovia Zhromaždenia štátu New York
Kategória:Politici USA
Kategória:Naturalizované osobnosti USA
Kategória:Osobnosti z Kampaly
Kategória:Žijúci ľudia